RÅDETS AFGØRELSE (EU) 2022/387

af 3. marts 2022

om den holdning, der skal indtages på Den Europæiske Unions vegne i Verdensforummet for Harmonisering af Køretøjsforskrifter under De Forenede Nationers Økonomiske Kommission for Europa for så vidt angår forslagene til ændring af FN-regulativ nr. 0, 9, 10, 13, 39, 46, 51, 53, 55, 63, 78, 79, 90, 107, 108, 109, 116, 117, 121, 125, 141, 142, 148, 149, 152, 154, 155, 160, 161, 162 og 163, for så vidt angår forslaget til et nyt FN-regulativ om pigdæk, for så vidt angår forslaget til en ny global teknisk FN-forskrift om batteriers holdbarhed i elektriske køretøjer, for så vidt angår forslaget til ændringer af den konsoliderede resolution R.E.5, for så vidt angår forslaget om tilladelse til at udarbejde ændring 4 til FN-GTR nr. 3, og for så vidt angår forslaget om tilladelse til at udarbejde en ny global teknisk FN-forskrift om partikelemissioner ved bremsning

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved Rådets afgørelse 97/836/EF (1) tiltrådte Unionen overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«). Overenskomsten af 1958 som revideret trådte i kraft den 24. marts 1998.

(2) Ved Rådets afgørelse 2000/125/EF (2) tiltrådte Unionen aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«). Parallelaftalen trådte i kraft den 15. februar 2000.

(3) Ved Europa-Parlamentets og Rådets forordning (EU) 2018/858 (3) fastlægges der administrative bestemmelser og tekniske krav til typegodkendelse og omsætning af alle nye køretøjer, systemer, komponenter og separate tekniske enheder. Ved nævnte forordning indarbejdes regulativer vedtaget i medfør af overenskomsten af 1958 som revideret (»FN-regulativer«) i EU-typegodkendelsessystemet, enten som krav ved typegodkendelse eller som alternativer til EU-lovgivningen.

(4) I henhold til artikel 1 i overenskomsten af 1958 som revideret og parallelsaftalens artikel 6 kan FN/ECE's verdensforum for harmonisering af køretøjsforskrifter (»FN/ECE WP.29«) vedtage forslag til ændring af FN-regulativer, globale tekniske FN-forskrifter (»FN-GTR«) og FN-resolutioner samt forslag til nye FN-regulativer, FN-GTR og FN-resolutioner om godkendelse af køretøjer. Endvidere kan FN/ECE WP.29 i henhold til disse bestemmelser vedtage forslag til tilladelser til at udarbejde ændringer af FN-GTR eller til at udarbejde nye FN-GTR og kan vedtage forslag om forlængelse af mandatet for FN-GTR.

(5) FN/ECE WP.29 agter på sin 186. samling i verdensforummet, der afholdes mellem den 8. og den 11. marts 2022, at vedtage forslagene til ændring af FN-regulativ nr. 0, 9, 10, 13, 39, 46, 51, 53, 55, 63, 78, 79, 90, 107, 108, 109, 116, 117, 121, 125, 141, 142, 148, 149, 152, 154, 155, 160, 161, 162 og 163, forslaget til et nyt FN-regulativ om pigdæk, forslaget til en ny FN-GTR om batteriers holdbarhed i elektriske køretøjer og forslaget til ændringer af den konsoliderede resolution R.E.5. Desuden agter FN/ECE WP.29 at vedtage forslaget om tilladelse til at udarbejde ændring 4 til FN-GTR nr. 3 om bremsesystemer på motorcykler og forslaget til tilladelse til at udarbejde en ny FN-GTR om partikelemissioner ved bremsning.

(6) Det er hensigtsmæssigt at fastlægge den holdning, som på Unionens vegne skal indtages i FN/ECE WP.29, til vedtagelsen af disse forslag, da FN-regulativerne vil være bindende for Unionen og sammen med FN-GTR og FN-resolutionerne vil kunne få afgørende indflydelse på indholdet af EU-retten om typegodkendelse af køretøjer.

(7) I lyset af den opnåede erfaring og den tekniske udvikling er det nødvendigt at ændre, berigtige eller supplere kravene til visse dele og karakteristika, der er omfattet af FN-regulativ nr. 0, 9, 10, 13, 39, 46, 51, 53, 55, 63, 78, 79, 90, 107, 108, 109, 116, 117, 121, 125, 141, 142, 148, 149, 152, 154, 155, 160, 161, 162 og 163.

(8) For at tage hensyn til den tekniske udvikling og for at forbedre køretøjets sikkerhed og nedbringe miljøaftrykket er det nødvendigt at vedtage et nyt FN-regulativ om pigdæk og en ny FN-GTR om batteriers holdbarhed i elektriske køretøjer.

(9) Det er desuden nødvendigt at ændre visse bestemmelser i FN's resolution R.E.5 om fælles specifikation for lyskildekategorier —

VEDTAGET DENNE AFGØRELSE:

Artikel 1 Den holdning, der skal indtages på Den Europæiske Unions vegne på den 186. samling i FN/ECE's verdensforum for harmonisering af køretøjsforskrifter, som finder sted mellem den 8. og den 11. marts 2022, skal være at stemme for de forslag, der er opført i bilaget til denne afgørelse.

Artikel 2 Denne afgørelse træder i kraft på dagen for vedtagelsen.

Udfærdiget i Bruxelles, den 3. marts 2022. På Rådets vegne G. DARMANIN Formand

(1) Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«) (EFT L 346 af 17.12.1997, s. 78).

(2) Rådets afgørelse 2000/125/EF af 31. januar 2000 om indgåelse på Det Europæiske Fællesskabs vegne af aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«) (EFT L 35 af 10.2.2000, s. 12).

(3) Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF (EUT L 151 af 14.6.2018, s. 1).